‘ডিজিটাল গ্রেফতার’-এর তদন্তে দেশের ৪০ জায়গায় তল্লাশি সিবিআইয়ের

কলকাতা: ‘ডিজিটাল গ্রেফতার’ (Digital Fraud) -এর তদন্তে দেশের ৪০ জায়গায় হানা দিল সিবিআই। সাধারণ মানুষকে ভয় দেখিয়ে কিংবা প্রলোভন দেখিয়ে কোটি কোটি টাকা হাতিয়ে নিচ্ছে আন্তর্জাতিক সাইবার চক্র (International Cyber Fraud)। এই পরিস্থিতিতে কড়া পদক্ষেপ নিল সিবিআই (CBI)। দেশের মোট ৪০টি জায়গায় তল্লাশি অভিযান চালান তদন্তকারী আধিকারিকেরা। তল্লাশি অভিযানে বেশ কিছু মোবাইল, ল্যাপটপ,কেওয়াইসি নথি, সিম কার্ড এবং হোয়াট্‌সঅ্যাপ মারফত কিছু পুরনো কথোপকথনের তথ্য সংগ্রহ করছে সিবিআই।

বৃহস্পতিবার সকাল থেকে দিল্লি, পশ্চিমবঙ্গ, হরিয়ানা, রাজস্থান, গুজরাত এবং কেরল জুড়ে একযোগে তল্লাশি অভিযান চালাল কেন্দ্রীয় তদন্তকারী সংস্থা। সিবিআই সূত্রে খবর, অভিযানে একাধিক মোবাইল ফোন, ল্যাপটপ, কেওয়াইসি নথি, সিম কার্ড ও হোয়াটসঅ্যাপ চ্যাট রেকর্ড বাজেয়াপ্ত করা হয়েছে। স্বরাষ্ট্র মন্ত্রকের অধীনস্থ সাইবার অপরাধ সংক্রান্ত পোর্টাল ‘ইন্ডিয়ান সাইবার ক্রাইম কোঅর্ডিনেশন সেন্টার’ (আই৪সি)-এ সম্প্রতি ৯টি অভিযোগ জমা পড়েছিল। আন্তর্জাতিক প্রতারণাচক্র ‘ডিজিটাল গ্রেফতার’ করে তাঁদের থেকে প্রায় সাড়ে চার কোটি টাকা হাতিয়ে নিয়েছে বলে অভিযোগ। তদন্তে বেশ কিছু ‘মিউল অ্যাকাউন্ট’ সন্ধান পান তদব্তকারীরা। সেই সূত্র ধরেই দেশের ৪০টি জায়গায় তল্লাশি চালায় সিবিআই।

আরও পড়ুন:মধ্যপ্রদেশে কাফ সিরাপ খেয়ে মৃত ২০ শিশু, গ্রেফতার সংস্থার মালিক

তদন্তকারীরা আরও জানতে পারেন, অন্যের নামে থাকা ব্যাঙ্ক অ্যাকাউন্টগুলির পাশাপাশি হাওয়ালার মাধ্যমেও নিজেদের মধ্যে আর্থিক লেনদেন চালাতেন এই চক্রের সদস্যেরা। টাকা হাতিয়ে নেওয়ার পর তার থেকে কিছু অংশ দেশের বিভিন্ন এটিএম থেকে তোলা হয়েছে। বাকি টাকা বিদেশে পাঠিয়ে দেওয়া হত। প্রায় ১৫ হাজার আইপি অ্যাড্রেস বিশ্লেষণে দেখা গেছে, এই প্রতারণা চক্রটির মূল নিয়ন্ত্রণ ছিল কম্বোডিয়া থেকে।

অন্য খবর দেখুন